รัฐบาลไทย-ข่าวทำเนียบรัฐบาล-ธนาคารออมสินชี้แจงข่าวผู้รับจ้างร้องเรียนสัญญาปรับปรุงอาคารไม่เป็นธรรม
วันพุธที่ 26 กันยายน 2561
ธนาคารออมสินชี้แจงข่าวผู้รับจ้างร้องเรียนสัญญาปรับปรุงอาคารไม่เป็นธรรม
ตามที่ปรากฏเป็นข่าวบริษัทผู้รับเหมาก่อสร้างพร้อมด้วยเลขาธิการสมาคมองค์การพิทักษ์รัฐธรรมนูญไทย ยื่นหนังสือร้องเรียนต่อ ปปช
และได้มีการเผยผ่านมติชนออนไลน์
รายงานข่าวจากฝ่ายสื่อสารองค์กร ธนาคารออมสิน แจ้งว่า ตามที่ปรากฏเป็นข่าวบริษัทผู้รับเหมาก่อสร้างพร้อมด้วยนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นหนังสือร้องเรียนต่อสํานักงานคณะกรรมการป้องกันและปราบปรามการทุจริตแห่งชาติ (ปปช.)และได้มีการเผยผ่าน มติชนออนไลน์ ว่าธนาคารออมสินมีการดําเนินการที่ไม่เป็นธรรมกับผู้รับจ้าง กรณีการจ้างปรับปรุงพื้นที่อาคาร 10 (สูง 11 ชั้น) นั้น ธนาคารขอเรียนชี้แจงว่า กรณีดังกล่าวเป็นการจ้างปรับปรุงพื้นที่อาคาร ไม่ใช่การก่อสร้างอาคารใหม่ แต่อย่างใด และได้มีการลงนามในสัญญาจ้างตั้งแต่เดือนธันวาคม 2558 แต่จนถึงปัจจุบันซึ่งเป็นเวลาเกือบสามปีแล้ว ผู้รับจ้างก็ดําเนินการปรับปรุงได้เพียง 3 ชั้น และผลงานก็มีความผิดพลาดบกพร่องหลายประการ ซึ่งที่ผ่านมาธนาคารก็ได้พิจารณาผ่อนปรนให้กับผู้รับจ้างมาโดยตลอด แต่อย่างไรก็ตาม เมื่อได้ประเมินศักยภาพของผู้รับจ้างแล้วก็เห็นว่าผู้รับจ้างคงจะไม่สามารถดําเนินการให้แล้วเสร็จตามสัญญาได้จากความล่าช้าและความบกพร่องดังกล่าว ดังนั้น การที่ให้ผู้รับจ้างทํางานต่อไปน่าจะทําให้เกิดความเสียหายกับธนาคาร ทั้งในส่วนของผู้รับจ้างเองก็จะต้องเกิดความรับผิดในเรื่องของค่าปรับจํานวนมาก ธนาคารจึงจําเป็นต้องบอกเลิกสัญญา สําหรับในส่วนที่มีการกล่าวอ้างถึงการปฏิบัติที่ผิดระเบียบและไม่เป็นธรรมกับผู้รับจ้างนั้น ธนาคารขอชี้แจงดังนี้
เรื่องการส่งมอบพื้นที่ ผู้รับจ้างทราบดีอยู่แล้วว่า อาคารที่จะทําการปรับปรุง เป็นอาคารที่มีพนักงานทํางานอยู่และตามเอกสารขอบเขตของงาน (Terms of Reference : TOR) ข้อ 12.2 “ผู้ประสงค์จะเสนอราคามีหน้าที่ ต้องไปดูสถานที่ปรับปรุงและได้ทราบสถานที่ปรับปรุงแล้ว ซึ่งจะไม่นําอุปสรรคและปัญหา ในการทํางานมากล่าวอ้างให้พ้นความรับผิดชอบต่อธนาคาร” อีกทั้งภายหลังจากการทําสัญญาแล้ว ธนาคารยังได้มีการประชุมร่วมกับผู้รับจ้างเพื่อทําความเข้าใจในเรื่องของการส่งมอบพื้นที่ให้ ผู้รับจ้างเข้าทํางานในแต่ละชั้นของอาคาร นอกจากนั้น เมื่อมีการแก้ไขสัญญาธนาคาร ก็ยังได้มีการแจ้งกําหนดวันส่งมอบสถานที่ให้ผู้รับจ้างเข้าดําเนินการ โดยเป็นการส่งมอบพื้นที่ตามชั้นของอาคารที่ระบุไว้ใน งวดงาน ซึ่งผู้รับจ้างก็ยอมรับเงื่อนไขการส่งมอบพื้นที่ตามหนังสือดังกล่าว
สําหรับเรื่องการปรับเปลี่ยนแบบครุภัณฑ์ เป็นการพิจารณาในขณะที่ยังไม่ถึงงวดงานที่จะต้องมีการส่งมอบครุภัณฑ์ และเป็นการพิจารณาปรับเปลี่ยนเพื่อให้ธนาคารสามารถใช้ประโยชน์ในพื้นที่อาคารที่มีการปรับปรุงได้มากขึ้น มิใช่การ ล๊อคสเปค เพื่อกลั่นแกล้งหรือต้องการเปลี่ยนแปลงครุภัณฑ์ ในราคาที่สูงกว่า ซึ่งผู้รับจ้างก็ทราบดี และได้มีการหารือร่วมกับธนาคารในเรื่องของแบบครุภัณฑ์ที่จะมีการปรับเปลี่ยน แต่อย่างไรก็ตาม ในที่สุดเมื่อพิจารณาแล้ว ธนาคารก็มิได้มีการเปลี่ยนแบบครุภัณฑ์แต่ประการใด อีกทั้งในช่วงเวลาที่ธนาคารพิจารณาเรื่องการปรับเปลี่ยนครุภัณฑ์นั้น ก็มิได้มีผลกระทบต่อการทํางานตามสัญญาของผู้รับจ้าง เพราะผู้รับจ้างยังคงทํางานในส่วนอื่นๆ ได้ โดยไม่ต้องรอผลการพิจารณาในเรื่องการปรับเปลี่ยนครุภัณฑ์ การที่กล่าวว่าการลดขนาดแบบครุภัณฑ์ทําให้เกิดความเสียหายทั้งวัสดุและเสียเวลาที่ทําแล้วต้องรื้อทิ้ง เพื่อทําใหม่ เป็นเหตุให้ผู้รับจ้างทํางานไม่ทันตามกําหนดจึงเป็นเหตุอ้างในการไม่ตรวจรับงานให้กับผู้รับจ้าง จึงไม่เป็นความจริง เพราะยังไม่ได้มีการติดตั้งครุภัณฑ์แต่อย่างใด ในทางตรงกันข้าม ผู้รับจ้างเองได้มีการขอปรับเปลี่ยนวัสดุหลายรายการ ซึ่งธนาคารก็ได้มีการพิจารณาให้ตามที่เห็นสมควร
ในภาพรวมของการดําเนินการตามสัญญา เมื่อธนาคารได้รับทราบปัญหาและอุปสรรคในการทํางาน ธนาคารก็ได้มีการหารือร่วมกับผู้รับจ้างและพิจารณาแก้ไขปัญหามาโดยตลอด ดังจะเห็นได้ว่ามีการแก้ไขสัญญาและขยายระยะเวลาให้ผู้รับจ้างด้วย แต่เมื่อผู้รับจ้างเองมีการทํางานที่ล่าช้ามากและมีความผิดพลาดบกพร่องจนต้องมีการแก้ไขงานหลายครั้ง ธนาคาร จึงมีความจําเป็นต้องบอกเลิกสัญญากับผู้รับจ้าง ซึ่งน่าจะเป็นทางออกที่ทําให้ทั้งสองฝ่ายเสียหายน้อยที่สุด สําหรับในส่วนของการจ่ายเงินให้กับผู้รับจ้างนั้น ผู้รับจ้าง ยังมีส่วนของค่าปรับที่จะต้องรับผิดชอบซึ่งจะต้องนํามาหักกับจํานวนเงินค่างานที่ธนาคารจะจ่ายให้กับผู้รับจ้าง โดยธนาคารจะต้องพิจารณาความถูกต้องของงานที่ผู้รับจ้างได้ทําและส่งมอบให้กับธนาคารให้เป็นไปตามเงื่อนไขที่กําหนดไว้ในสัญญาต่อไป
อ้างถึงข่าวมติชนออนไลน์ https://www.matichon.co.th/local/news_1135599